SAK บวกแรง 8% รับกำไรปี 65 โต 17% แตะ 712 ล้าน แจกปันผล 0.137 บ.
SAK บวกแรง 8% รับกำไรปี 65 โต 17% แตะ 712 ล้าน จากช่วงเดียวกันปีก่อน 607 ล้าน แจกปันผล 0.137 บ. XD 27 เม.ย. พร้อมวางเป้าสินเชื่อปีนี้โต 25% แตะ 1.35 หมื่นล้าน คุม NPL ไม่เกิน 2.5%
SAK บวกแรง 8% รับกำไรปี 65 โต 17% แตะ 712 ล้าน จากช่วงเดียวกันปีก่อน 607 ล้าน แจกปันผล 0.137 บ. XD 27 เม.ย.
16 ก.พ. 2566

ผู้สื่อข่าวรายงานว่า วันนี้(16 ก.พ.66) บริษัท ศักดิ์สยามลิสซิ่ง จำกัด (มหาชน) หรือ SAK ณ เวลา 12:15 น. อยู่ที่ระดับ 7.30 บาท บวก 0.55 บาท ราคาสูงสุด 7.40 บาท ราคาต่ำสุด 6.90 บาท หรือ 8.15% ด้วยมูลค่าซื้อขาย 47.03 ล้านบาท

บริษัท ศักดิ์สยามลิสซิ่ง จำกัด (มหาชน) หรือ SAK รายงานผลการดำเนินงานปี 65 สิ้นสุดวันที่ 31 ธ.ค.65

โดยผลการดำเนินงานเพิ่มขึ้นเนื่องจากรายได้รวมปี 2565 จำนวน 2,336.0 ล้านบาท เทียบกับรายได้รวมปี 2564 จำนวน 1,847.6 ล้านบาทเพิ่มขึ้นจำนวน 488.4 ล้านบาท หรือคิดเป็นร้อยละ 26.4 โดยส่วนใหญ่มาจากรายได้ดอกเบี้ย ,ค่าธรรมเนียมและบริการเพิ่มขึ้น สาเหตุหลักมาจากการขยายธุรกิจได้ตามเป้าหมาย โดยปี 2564 มีการเปิดสาขาเพิ่มขึ้นจำนวน 201 สาขา และปี 2565 มีการเปิดสาขาเพิ่มขึ้นจำนวน 209 สาขา ส่งผลให้บริษัทฯ มีจำนวนฐานลูกค้าและลูกหนี้เงินให้สินเชื่อเพิ่มขึ้น
นอกจากนี้บริษัทฯ ประกาศจ่ายปันผลจากงวดดำเนินงานวันที่ 1 ม.ค. 65 ถึงวันที่ 31 ธ.ค.65 เป็นเงินสดในอัตราหุ้นละ 0.137บาท กำหนดขึ้นเครื่องหมาย XD วันที่ 27 เม.ย.66 และกำหนดจ่ายเงินปันผลในวันที่ 18 พ.ค.66
โดยก่อนหน้านี้นายศิวพงศ์ บุญสาลี กรรมการผู้จัดการ SAK เปิดเผยว่า บริษัทวางเป้าหมายพอร์ตสินเชื่อรวมปีนี้เติบโต 25% จากปีก่อน อยู่ที่ 13,500 ล้านบาท ไม่รวมสินเชื่อโซลาร์รูฟท็อป โดยสัดส่วนพอร์ตกว่า 80% มาจากสินเชื่อจำนำทะเบียนรถ ตามด้วยสินเชื่อรายย่อยเพื่อการประกอบอาชีพที่ 12.1% สินเชื่อส่วนบุคคลที่ 2.7% และสินเชื่อเช่าซื้อ 5.1% ขณะเดียวกันมีเป้าปล่อยสินเชื่อใหม่ไว้ที่ 2,000-2,500 ล้านบาท พร้อมให้ความสำคัญกับการควบคุมหนี้ที่ไม่ก่อให้เกิดรายได้ (NPL) ไม่เกิน 2.5%
ส่วนของสินเชื่อโดรนเพื่อการเกษตร ปีนี้บริษัทวางเป้าหมายยอดขายกว่า 300 ชุด จากปี 2565 ที่ 50 ชุด โดยจะให้บริการสินเชื่อฉีดพ่นปุ๋ยและพ่นยาเพื่อการเกษตรควบคู่กันไปด้วย สำหรับสินเชื่อที่ดิน จะมีการทำการตลาดปีนี้เพิ่มขึ้น แต่ยอมรับว่าการเติบโตอาจไม่โดดเด่นเมื่อเทียบกับบริการสินเชื่อประเภทอื่น ๆ
ล่าสุด บริษัทได้ลงนามบันทึกข้อตกลงความร่วมมือ (MOU) ร่วมทุนกับ บริษัท ทีซี รีนิวอะเบิ้ล เอ็นเนอร์ยี่ จำกัด ผู้ดำเนินธุรกิจติดตั้งระบบพลังงานแสงอาทิตย์หรือโซลาร์รูฟท็อปชั้นนำของไทย จัดตั้งบริษัท ศักดิ์สยาม ทีซี เอ็นเนอร์ยี่ จำกัด ด้วยทุนจดทะเบียน 50 ล้านบาท บริษัทถือหุ้น 35% บริษัท ทีซี รีนิวอะเบิ้ล เอ็นเนอร์ยี่ จำกัด ถือหุ้น 65% คาดว่าจะจัดตั้งบริษัทร่วมทุนภายใน ม.ค. 2566 ความร่วมมือครั้งนี้ เป็นก้าวสำคัญการขยายการให้บริการสินเชื่อเพื่อการติดตั้งระบบโซลาร์รูฟท็อปสำหรับที่อยู่อาศัย
ทั้งนี้ บริษัท ศักดิ์สยาม ทีซี เอ็นเนอร์ยี่ จำกัด จะดำเนินธุรกิจติดตั้งระบบพลังงานแสงอาทิตย์หรือโซลาร์รูฟท็อปสำหรับที่อยู่อาศัย โดย SAK จะเป็นผู้ดำเนินกิจกรรมการตลาดและให้บริการสินเชื่อโซลาร์รูฟท็อปให้แก่ประชาชนที่สนใจผ่านสาขาที่มีมากกว่า 1,029 สาขา ครอบคลุมภาคเหนือ ภาคกลาง และตะวันออกเฉียงเหนือ เริ่มให้บริการภายในไตรมาส 1/2566 ตั้งเป้าหมายยอดขายภายในปีนี้มากกว่า 5,000 ครัวเรือน หนุนพอร์ตสินเชื่อโซลาร์รูฟท็อปที่ 1,000 ล้านบาท
สำหรับภาพรวมตลาดการติดตั้งระบบโซลาร์รูฟท็อปมีการเติบโตสูง คาดว่าตลาดโซลาร์รูฟท็อปในประเทศเติบโตอย่างก้าวกระโดดเฉลี่ยปีละ 22% หรือแตะระดับ 6.7 หมื่นล้านบาทในปี 2568 การผนึกกำลังครั้งนี้ ได้วางเป้าหมายการติดตั้งโซลาร์รูฟท็อปสำหรับที่อยู่อาศัยภายใน 3 ปีข้างหน้า ไม่น้อยกว่า 100,000 ครัวเรือน และสามารถผลิตกระแสไฟฟ้าจากพลังงานแสงอาทิตย์ประมาณ 500 เมกะวัตต์